Prvi potpredsednik hrvatske vlade i šef najuticanijeg vladajućeg HDZ Tomislav Karamarko smatra da je odluka vlasti Srbije da ne izruči troje pripadnika SRS Hagu kršenje standarda Evropske unije, prenela je regionalna N1TV.

Foto: Profimedia Karamarko: Srbija krši standarde EU

Karamarko je uoči sednice stranačkog predsedništva, na pitanje novinara da li je neizručivanje srpskih radikala Hagu dokaz nefunkcionisanja Srbije kao pravne države i podsticaj da Hrvatska blokira pregovore Srbije i EU, odgovorio: "Slažem se".

Podsetivši da je Hrvatska prolazila kroz slične situacije i da je, kako je rekao, "bolna srca morala da odradi neke takve stvari", dodao je:"Bogu hvala da su naši ljudi oslobođeni".

- Srbija se ne može ponašati tako što će kršiti standarde EU i neke civilizacijske i humane standarde. Šešeljevi zločinci - oni će uvek za nas biti zločinci koji su izvršili agresiju na Hrvatsku - moraju biti u Hagu. Ako Srbija želi da budemo prijatelji, da budemo podrška, da mi budemo oni koji će svojim primerom pokazati kako doći do EU, onda zaista ne smeju padati na takvim stvarima - rekao je Karamarko.

Viši sud u Beogradu odlučio je juče da se troje funkcionera Srpske radikalne stranke ne izruči Haškom tribunalu koji je zahtevao njihovo izručenje zbog suđenja povodom optužbi da su uticali na svedoke u postupku protiv Vojislava Šešelja.

Hrvatska je već u dva navrata blokirala otvaranje poglavlja. Prvi put 8. aprila kada je radna grupa Evropske unije za proširenje završila tadašnji sastanak bez saglasnosti Hrvatske da Srbija otvori poglavlje 23.

Drugi put, 4. maja kada je predsedavjuća EU Holandija pokušala, posle pauze od nekoliko sedmica, da postigne konsenzus zemalja članica po pitanju otvaranja poglavlja 23, ali je Hrvatska ostala pri stavu da ne daje saglasnost.

Pročitajte još Pre će EK promeniti zahteve Srbiji nego što će HRVATSKA skinuti BLOKADU

Iz Evropske unije odmah je stigla osuda tog hrvatskog poteza, a i dalje se se radi na tome da se taj problem prevaziđe. U tom kontekstu pominje se i da bi Evropska komisija mogla da "blago modifikuje" svoje zahteve prema Srbiji, objavio je nedavno "Dojče vele".

Vučić: Drže predavanja a odlaze na komemoraciju u Blajburg

Premijer Srbije Aleksandar Vučić izjavio je danas da Srbiji ne bi trebalo da drže predavanja o pravnoj državi oni koji odlaze na komemoraciju u Blajburg, kao i da bi Hrvatska sa više pažnje i preciznosti mogla da se bavi stvarima u Srbiji.

Foto: O. Bunić / RAS Srbija Aleksandar Vučić

Vučić je novinarima u Šimanovcima rekao da bi voleo kada Karamarko ne bi iznosio takve tvrdnje i ne bi držao predavanja Srbiji.

- Ne volim da nam o pravnoj državi drže predavanja oni koji organizuju proslave i trče na komemoracije u Blajburg - rekao je Vučić.

On je rekao da ne želi da se meša u unutrašnje stvari Hrvatske i dodao da bi Hrvatska, ako se već bavi unutrašnjim stvarima Srbije trebalo to da radi sa više pažnje i preciznosti.

Vučić je istakao da se troje funkcionera SRS ne tereti za ratne zločine već zbog uticaja na svedoke i da to moraju da nauče ljudi u Hrvatskoj.

- Nisam fasciniran ni uplašen njihovom reakcijom, a još manje želim da se mešam u rad državnih i pravosudnih organa - rekao je Vučić.

On je rekao i da se nada boljim odnosima sa Hrvatskom u budućnosti.